PROVEDBENA UREDBA KOMISIJE (EU) 2022/1041

оd 29. lipnja 2022.

o uvođenju obveze evidentiranja uvoza određenog laganog termalnog papira podrijetlom iz Republike Koreje nakon ponovnog pokretanja ispitnog postupka radi provedbe presude Općeg suda od 2. travnja 2020. u predmetu T-383/17, kako je potvrdio Sud u predmetu C-260/20 P, u pogledu Provedbene uredbe Komisije (EU) 2017/763

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna uredba”), a posebno njezin članak 14.,

budući da:

1. POSTUPAK

1.1 Donošenje mjera

1.2 Presude u predmetima T-383/17 i C-260/20 P

Tužbom podnesenom tajništvu Općeg suda 20. lipnja 2017. društvo Hansol Group (Hansol Paper Co. Ltd. i Hansol Artone Paper Co. Ltd.) („Hansol”) pokrenulo je postupak za poništenje Provedbene uredbe (EU) 2017/763 u dijelu u kojem se odnosi na društvo Hansol (predmet T-383/17). Društvo Hansol osporavalo je zakonitost sporne uredbe po više točaka. U jednom od svojih tužbenih razloga društvo Hansol osporavalo je izračun određenih uobičajenih vrijednosti u skladu s člankom 2. stavkom 3. osnovne uredbe. U drugom tužbenom razlogu društvo Hansol tvrdilo je da je Komisija počinila očitu pogrešku u procjeni pri ponderiranju prodaje u Europskoj uniji nezavisnim kupcima u odnosu na prodaju povezanim prerađivačima. Društvo Hansol tvrdilo je da je ta navodna pogreška u izračunu narušila izračun dampinške marže i, među ostalim, marže sniženja cijena.

Sud je 2. travnja 2020. donio presudu u predmetu T-383/17 kojom je Provedbena uredba (EU) 2017/763 poništena u dijelu u kojem se odnosi na robu koju proizvodi društvo Hansol (4) . Opći sud utvrdio je da je Komisija prekršila članak 2. stavak 1. osnovne uredbe odlukom da uobičajenu vrijednost izračuna u skladu s člankom 2. stavkom 3. osnovne uredbe za vrstu proizvoda koji je prodavalo društvo Hansol Artone Paper Co. Ltd., a istu je vrstu proizvoda u okviru reprezentativne domaće prodaje prodavalo društvo Hanson Paper Co. Ltd. Opći sud potvrdio je navodnu pogrešku u ponderiranju te je utvrdio da je Komisija trebala uzeti u obzir količine koje je društvo Schades Nordic, jedan od povezanih prerađivača u Uniji društva Hansol Group, prodavalo nezavisnim kupcima. Komisija je stoga prekršila članak 2. stavak 11. osnovne uredbe jer njezini izračuni nisu u potpunosti odražavali opseg dampinga koji je provodilo društvo Hansol. Naposljetku, Opći sud smatrao je da je ta pogreška u ponderiranju utjecala i na izračun marže sniženja cijena jer je Komisija i za taj izračun upotrijebila isti ponder. Opći sud utvrdio je i da je Komisija počinila pogrešku pri analognoj primjeni članka 2. stavka 9. osnovne uredbe kada je odbila troškove prodaje, opće i administrativne troškove te profitnu maržu za preprodaju predmetnog proizvoda koju je provodio povezani prodajni subjekt u EU-u za potrebe utvrđivanja izvozne cijene tog proizvoda u kontekstu utvrđivanja štete.

2. RAZLOZI ZA EVIDENTIRANJE

Prema sudskoj praksi Suda postupak za zamjenu poništenog akta može se nastaviti u točki u kojoj je došlo do nezakonitosti (7) . To konkretno znači da, ako se poništi akt kojim se zaključuje neki upravni postupak, to poništenje ne utječe nužno na pripremne akte kao što je pokretanje antidampinškog postupka. Ako se, primjerice, poništi uredba kojom se uvode konačne antidampinške mjere, to znači da je nakon poništenja predmetni antidampinški postupak i dalje otvoren jer akt kojim se taj antidampinški postupak zaključuje više nije dio pravnog poretka Unije (8) , osim ako je do nezakonitosti došlo u fazi pokretanja postupka.

Kako je objašnjeno u Obavijesti o ponovnom pokretanju postupka, s obzirom na to da do nezakonitosti nije došlo u fazi pokretanja postupka, već u fazi provedbe ispitnog postupka, Komisija je odlučila ponovno pokrenuti ispitni postupak u mjeri u kojoj se on odnosi na društvo Hansol te ga je nastavila u točki u kojoj je došlo do nepravilnosti.

3. EVIDENTIRANJE

Na temelju prethodno navedenog, uvoz predmetnog proizvoda koji proizvodi društvo Hansol (Hansol Paper Co. Ltd. i Hansol Artone Paper Co. Ltd.) mora se evidentirati.

DONIJELA JE OVU UREDBU:

Članak 1.

1. Carinska tijela u skladu s člankom 14. stavkom 5. Uredbe (EU) 2016/1036 i člankom 24. stavkom 5. Uredbe (EU) 2016/1037 poduzimaju odgovarajuće mjere evidentiranja uvoza u Uniju određenog laganog termalnog papira gramature 65 g/m2 ili manje; u svitcima širine 20 cm ili veće, mase svitka (uključujući papir) 50 kg ili veće i promjera svitka (uključujući papir) 40 cm ili većeg („veliki svitci”); s temeljnim premazom ili bez njega, na jednoj strani ili na obje strane; premazanog toplinski osjetljivom tvari na jednoj strani ili na obje strane; te s premazom na gornjoj strani ili bez njega („proizvod iz postupka revizije”), trenutačno razvrstanog u oznake KN ex 4809 90 00, ex 4811 90 00, ex 4816 90 00 i ex 4823 90 85 (oznake TARIC: 4809900010, 4811900010, 4816900010, 4823908520), podrijetlom iz Republike Koreje, koji proizvodi društvo Hansol Group (Hansol Paper Co. Ltd. i Hansol Artone Paper Co. Ltd).

2. Evidentiranje prestaje devet mjeseci nakon datuma stupanja na snagu ove Uredbe.

3. Stopa antidampinške pristojbe koja se može naplatiti na uvoz određenog laganog termalnog papira trenutačno obuhvaćenog oznakama KN ex 4809 90 00, ex 4811 90 00, ex 4816 90 00 i ex 4823 90 85 (oznake TARIC: 4809900010, 4811900010, 4816900010, 4823908520), podrijetlom iz Republike Koreje, koji proizvodi društvo Hansol Group (Hansol Paper Co. Ltd. i Hansol Artone Paper Co. Ltd.) od ponovnog pokretanja ispitnog postupka do datuma stupanja na snagu rezultata ispitnog postupka o ponovnom pokretanju postupka ne smije premašiti stopu utvrđenu u Provedbenoj uredbi (EU) 2017/763.